CELEX: 32021D0334
Language: da
Date: 2021-02-23 00:00:00
Title: Kommissionens gennemførelsesafgørelse (EU) 2021/334 af 23. februar 2021 vedrørende et udkast til bekendtgørelse fremsendt af Rumænien for så vidt angår oplysninger om overfladebehandling af frugt og grøntsager med pesticider (meddelt under nummer C(2021) 1096) (Kun den rumænske udgave er autentisk) (EØS-relevant tekst)

25.2.2021   
               
               
                  DA
               
               
                  Den Europæiske Unions Tidende
               
               
                  L 66/1
               
            
         KOMMISSIONENS GENNEMFØRELSESAFGØRELSE (EU) 2021/334
         af 23. februar 2021
         vedrørende et udkast til bekendtgørelse fremsendt af Rumænien for så vidt angår oplysninger om overfladebehandling af frugt og grøntsager med pesticider
         
            
               (meddelt under nummer C(2021) 1096)
            
         
         (Kun den rumænske udgave er autentisk)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne, om ændring af Europa-Parlamentets og Rådets forordning (EF) nr. 1924/2006 og (EF) nr. 1925/2006 og om ophævelse af Kommissionens direktiv 87/250/EØF, Rådets direktiv 90/496/EØF, Kommissionens direktiv 1999/10/EF, Europa-Parlamentets og Rådets direktiv 2000/13/EF, Kommissionens direktiv 2002/67/EF og 2008/5/EF og Kommissionens forordning (EF) nr. 608/2004 (1), særlig artikel 45, stk. 4, og
         ud fra følgende betragtninger:
         
                     (1)
                  
                  
                     I overensstemmelse med artikel 45, stk. 1, i forordning (EU) nr. 1169/2011 fremsendte de rumænske myndigheder den 5. marts 2020 et udkast til bekendtgørelse til Kommissionen vedrørende det supplerende obligatoriske mærkningskrav i henhold til artikel 39, stk. 1, om at økonomiske operatører skal informere forbrugerne om overfladebehandlingen af frugt og grøntsager med pesticider (»udkastet til bekendtgørelse«).
                  
               
                     (2)
                  
                  
                     Forordning (EU) nr. 1169/2011 fastlægger generelle principper, krav og ansvarsfordeling vedrørende fødevareinformation, navnlig mærkning af fødevarer. I den forbindelse er der i artikel 9, stk. 1, og artikel 10 i forordning (EU) nr. 1169/2011 opstillet en liste over alle de oplysninger, som skal gives om fødevarer i overensstemmelse med artikel 10-35, med forbehold af undtagelserne heri.
                  
               
                     (3)
                  
                  
                     Som supplement til de obligatoriske oplysninger omhandlet i artikel 9, stk. 1, og artikel 10 fastsætter artikel 39, stk. 1, i forordning (EU) nr. 1169/2011, at medlemsstaterne efter proceduren i artikel 45 kan vedtage foranstaltninger indeholdende krav om supplerende obligatoriske oplysninger om specifikke typer eller kategorier af fødevarer, der begrundes i enten beskyttelse af folkesundheden, beskyttelse af forbrugerne, bekæmpelse af svig eller beskyttelse af industriel og kommerciel ejendomsret samt angivelser af herkomststed, kontrollerede oprindelsesbetegnelser og bekæmpelse af illoyal konkurrence.
                  
               
                     (4)
                  
                  
                     Ved at fastsætte nationale foranstaltninger, som kræver, at forbrugerne bliver informeret om behandlingen af frugt og grøntsager med pesticider efter høsten, fastsætter udkastet til bekendtgørelse supplerende obligatoriske oplysninger om specifikke kategorier af fødevarer, jf. artikel 39, stk. 1, i forordning (EU) nr. 1169/2011. Det er derfor nødvendigt at undersøge dens forenelighed med ovenstående krav i samme forordning og bestemmelserne i traktaten om Den Europæiske Unions funktionsmåde.
                  
               
                     (5)
                  
                  
                     I artikel 1 i udkastet til bekendtgørelse fastsættes de betingelser, som økonomiske operatører skal opfylde for at sikre, at forbrugerne informeres korrekt, fuldstændigt og præcist om overfladebehandlingen af frugt og grøntsager med pesticider.
                  
               
                     (6)
                  
                  
                     I artikel 2 i udkastet til bekendtgørelse fastsættes de økonomiske aktørers forpligtelse til at informere forbrugerne om, ved hjælp af tydelig mærkning, at de frugter og grøntsager, som markedsføres, er blevet overfladebehandlet med pesticider, og til at give klare oplysninger om den korrekte måde at håndtere/bruge varerne på ved at nævne, når det er nødvendigt, at indtagelse af skrællen på de pågældende varer bør undgås.
                  
               
                     (7)
                  
                  
                     I artikel 3 i udkastet til bekendtgørelse fastsættes det, at operatørerne skal give disse oplysninger ved at vise den tekst, som findes i bilaget til udkastet til bekendtgørelse, på hylden ved siden af frugterne og grøntsagerne i lokalet, hvor de markedsføres. I bilaget til udkastet til bekendtgørelse kræves følgende oplysninger: en advarsel om at »disse varer er blevet overfladebehandlet med et pesticid« og »navnet på pesticidet«, som angives af den økonomiske operatør, en advarsel om at »indtagelse af skrællen på denne vare bør undgås« og »håndtering/brugsvilkår«, som angives af den økonomiske operatør.
                  
               
                     (8)
                  
                  
                     Efter anmodning om præcisering ved brev fra Kommissionen af 6. februar 2020 præciserede de rumænske myndigheder ved brev af 5. marts 2020, at udkastet til bekendtgørelse henviser til tilstedeværelsen af pesticider på overfladen af frugt og grøntsager, som udbydes til salg, når operatørerne anvender en overfladebehandling med pesticider på dem efter høsten for at bevare deres friskhed.
                  
               
                     (9)
                  
                  
                     I Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (2) fastsættes der bestemmelser for plantebeskyttelsesmidler og for aktivstofferne i disse. I overensstemmelse med artikel 28 i forordning (EF) nr. 1107/2009 skal plantebeskyttelsesmidler, inklusive dem, som anvendes til overfladebehandling efter høsten, være godkendte for at kunne blive markedsført og anvendt i medlemsstaterne. I den forbindelse indgår de i en omhyggelig sikkerhedsvurdering med henblik på bl.a. beskyttelse af folkesundheden, som omfatter forbrugernes sikkerhed. Anvendelsen af plantebeskyttelsesmidler skal opfylde kravene anført i artikel 55 i forordning (EF) nr. 1107/2009.
                  
               
                     (10)
                  
                  
                     Med henblik på at sikre sikkerheden af fødevarer, som er blevet behandlet med plantebeskyttelsesmidler, må pesticidresterne i sådanne varer, herunder frugt og grøntsager, ikke overstige de maksimalgrænseværdier, som er fastsat i Europa-Parlamentets og Rådets forordning (EF) nr. 396/2005 (3). Et andet princip i forordning (EF) nr. 396/2005 indbefatter, at maksimalgrænseværdierne ikke må sættes højere end nødvendigt ifølge god landbrugspraksis, dvs. ikke højere end, hvad er nødvendigt for at bekæmpe visse typer skadegørere, og det skal være sikkert for forbrugerne.
                  
               
                     (11)
                  
                  
                     I henhold til artikel 14, stk. 1, i Europa-Parlamentets og Rådets forordning (EF) nr. 178/2002 (4) må fødevarer ikke markedsføres, hvis de ikke er sikre.
                  
               
                     (12)
                  
                  
                     I henhold til Europa-Parlamentets og Rådets forordning (EU) 2017/625 (5) er medlemsstaterne forpligtet til at træffe håndhævelsesforanstaltninger, hvis maksimalgrænseværdierne overstiges.
                  
               
                     (13)
                  
                  
                     I Kommissionens gennemførelsesforordning (EU) nr. 543/2011 af 7. juni 2011 (6) fastsættes specifikke mærkningsforanstaltninger i forbindelse med anvendelsen af konserveringsmidler eller andre kemiske stoffer på citrusfrugter.
                  
               
                     (14)
                  
                  
                     Fødevarer, som opfylder kravene omhandlet i forordning (EF) nr. 178/2002, som behandles med plantebeskyttelsesmidler, der opfylder kravene omhandlet i forordning (EF) nr. 1107/2009 og efterlader pesticidresterne inden for maksimalgrænseværdierne fastsat i forordning (EF) nr. 396/2005, skal anses for at være sikre for forbrugersundheden. Medlemsstaterne er ansvarlige for at sikre, at de frugter og grøntsager, som markedsføres på deres markeder, opfylder EU-kravene vedrørende maksimalgrænseværdierne for pesticider på fødevarer og foder. I den forbindelse har de rumænske myndigheder ikke forklaret, hvorfor den relevante kontrol og de relevante håndhævelsesforanstaltninger, som i øjeblikket er på plads, ikke anses for tilstrækkelige til at sikre de pågældende frugter og grøntsagers sikkerhed.
                  
               
                     (15)
                  
                  
                     På grundlag af de harmoniserede EU-krav om godkendelse og anvendelse af plantebeskyttelsesmidler og deres maksimalgrænseværdier i frugt og grøntsager, som omfatter en videnskabelig vurdering af plantebeskyttelsesmidlernes sikkerhed, og i lyset af håndhævelses- og overvågningsforanstaltningerne, som skal overholdes af medlemsstaternes kompetente myndigheder, er der ikke noget begrundet behov for krav om supplerende obligatoriske oplysninger vedrørende fødevareoplysninger eller -mærkning for så vidt angår pesticidrester på grundlag af beskyttelsen af folkesundheden.
                  
               
                     (16)
                  
                  
                     I lyset af de ovennævnte elementer er udkastet til bekendtgørelse ikke begrundet i beskyttelse af folkesundheden som omhandlet i artikel 39, stk. 1, litra a), i forordning (EU) nr. 1169/2011.
                  
               
                     (17)
                  
                  
                     I forbindelse med de modtagne begrundelser om beskyttelse af forbrugerne opfylder foranstaltningerne i udkastet til bekendtgørelse ikke proportionalitetsprincippet, eftersom de går videre, end hvad der er nødvendigt for at opfylde målene om forbrugerbeskyttelse.
                  
               
                     (18)
                  
                  
                     Mærkningskravet i udkastet til bekendtgørelse om at »nævne, når det er nødvendigt, at indtagelse af skrællen på de pågældende varer bør undgås« skaber yderligere et forkert indtryk hos forbrugerne om frugt og grøntsagers sikkerhed ved at antyde, at varerne kun er sikre under dette specifikke brugsvilkår, dvs. når den er skrællet. Det giver den forkerte idé, at det er tilstrækkeligt at informere forbrugerne i stedet for at tage de varer af markedet, som ikke opfylder fødevaresikkerhedskravene. Det pågældende mærkningskrav, som foreslås, ville resultere i, at forbrugerne bliver vildledt, og det ville skabe uretmæssige fordomme om den skadelige virkning af alle de frugter og grøntsager på markedet, som er mærket i overensstemmelse med udkastet til bekendtgørelse. Et sådant mærkningskrav ville derfor være i strid med artikel 7 i forordning (EU) nr. 1169/2011. Yderligere er kravets formulering upræcis, og det er uklart, under hvilke kriterier den finder anvendelse.
                  
               
                     (19)
                  
                  
                     Derudover leder det, at der i gennemførelsesforordning (EU) nr. 543/2011 kun fastsættes specifikke mærkningsforanstaltninger i forbindelse med anvendelsen af konserveringsmidler eller andre kemiske stoffer på citrusfrugter, samtidig med at målet om forbrugerbeskyttelse forfølges, til den konklusion, at indførelsen af sådanne mærkningskrav for alle typer frugt og grøntsager ikke er nødvendig for at opnå dette mål.
                  
               
                     (20)
                  
                  
                     I lyset af de ovennævnte elementer er udkastet til bekendtgørelse ikke begrundet i forbrugerbeskyttelse som omhandlet i artikel 39, stk. 1, litra b), i forordning (EU) nr. 1169/2011.
                  
               
                     (21)
                  
                  
                     Det udledes af ovennævnte vurdering, at de rumænske myndigheder ikke begrunder med mindst en af begrundelserne i artikel 39, stk. 1, i forordning (EU) nr. 1169/2011, at de supplerende obligatoriske oplysninger omhandlet i udkastet til bekendtgørelse er nødvendige.
                  
               
                     (22)
                  
                  
                     I lyset af disse observeringer har Kommissionen afgivet negativ udtalelse om udkastet til bekendtgørelse den 4. juni 2020 i henhold til artikel 45, stk. 3, i forordning (EU) nr. 1169/2011. Kommissionen meddelte den negative udtalelse til de rumænske myndigheder den 5. juni 2020.
                  
               
                     (23)
                  
                  
                     De rumænske myndigheder bør derfor anmodes om ikke at vedtage den notificerede bekendtgørelse.
                  
               
                     (24)
                  
                  
                     Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE AFGØRELSE:
         
            Artikel 1
            Rumænien må ikke vedtage udkastet til bekendtgørelse fremsendt den 5. marts 2020 for så vidt angår kravene til økonomiske operatører om at informere forbrugerne om overfladebehandling af frugt og grøntsager med pesticider.
         
         
            Artikel 2
            Denne afgørelse er rettet til Rumænien.
         
         
            Udfærdiget i Bruxelles, den 23. februar 2021.
            
               
                  På Kommissionens vegne
               
               Stella KYRIAKIDES
               
                  Medlem af Kommissionen
               
            
         
         
            (1)  EUT L 304 af 22.11.2011, s. 18.
         
            (2)  Europa-Parlamentets og Rådets forordning (EF) Nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (EUT L 309 af 24.11.2009, s. 1).
         
            (3)  Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (EUT L 70 af 16.3.2005, s. 1).
         
            (4)  Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (EFT L 31 af 1.2.2002, s. 1).
         
            (5)  Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (forordningen om offentlig kontrol) (EUT L 95 af 7.4.2017, s. 1).
         
            (6)  Kommissionens gennemførelsesforordning (EU) nr. 543/2011 af 7. juni 2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (EUT L 157 af 15.6.2011, s. 1).